ส่วนที่ 1

ข้อมูลสรุป (Executive Summary)

บริษัทเงินทุน ธนชาติ จำกัด (มหาชน) (NFS) ปัจจุบันประกอบธุรกิจหลักประเภทธุรกิจเงินทุน
และยังได้มีการลงทุนโดยการถือหุ้น (Holding Company) โดยเป็นบริษัทแม่ในกลุ่มธนชาติ
ซึ่งเป็นกลุ่มบริษัทที่ประกอบธุรกิจบริการทางการเงินครบวงจร อันประกอบด้วยธุรกิจที่สำคัญ คือ
ธุรกิจธนาคารพาณิชย์ ธุรกิจหลักทรัพย์ ธุรกิจจัดการลงทุน ธุรกิจประกันภัย ธุรกิจประกันชีวิต
และธุรกิจบริหารสินทรัพย์ ดำเนินการโดยธนาคารธนชาต จำกัด (มหาชน) บริษัทหลักทรัพย์ ธนชาติ
จำกัด (มหาชน) บริษัทหลักทรัพย์จัดการกองทุน ธนชาติ จำกัด บริษัท ธนชาติประกันภัย จำกัด
บริษัท ธนชาติซูริคประกันชีวิต จำกัด บริษัทบริหารสินทรัพย์ เอ็นเอฟเอส จำกัด
และบริษัทบริหารสินทรัพย์ แม๊กซ์ จำกัด ตามลำดับ

ฐานะการเงินของบริษัทฯ ณ วันที่ 31 ธันวาคม 2547 เปรียบเทียบกับงวดเดียวกันของปี 2546
มีสินทรัพย์รวม 135,729 ล้านบาท เพิ่มขึ้นร้อยละ 14.8 หนี้สินรวม 114,985 ล้านบาท
เพิ่มขึ้นร้อยละ 16.1 และส่วนของผู้ถือหุ้น 20,744 ล้านบาท เพิ่มขึ้นร้อยละ 7.8
คิดเป็นมูลค่าตามบัญชีต่อหุ้น 15.56 บาท สินทรัพย์ส่วนใหญ่ของบริษัทฯ เป็นเงินให้กู้ยืม
ลูกหนี้และดอกเบี้ยค้างรับสุทธิ 103,178 ล้านบาท (ร้อยละ 76.0 ของสินทรัพย์รวม)
และเงินลงทุนสุทธิ 23,959 ล้านบาท (ร้อยละ 17.7 ของสินทรัพย์รวม) หนี้สินส่วนใหญ่ของบริษัทฯ
เป็นเงินกู้ยืมและเงินรับฝาก 107,665 ล้านบาท (ร้อยละ 79.3 ของหนี้สินและส่วนของผู้ถือหุ้น)
มีอัตราส่วนเงินกองทุนทั้งหมดต่อสินทรัพย์เสี่ยง (BIS Ratio) ร้อยละ 10.16
สูงกว่าเกณฑ์ที่ธนาคารแห่งประเทศไทยกำหนดไว้ที่ร้อยละ 8.00 และมีสินเชื่อที่ไม่ก่อให้เกิดรายได้
(NPLs) 1,409 ล้านบาท หรือร้อยละ 1.3 ของเงินให้กู้ยืม ลูกหนี้และดอกเบี้ยค้างรับรวม
ทั้งนี้ในระหว่างปีบริษัทฯ มีการตั้งสำรองค่าเผื่อหนี้สงสัยจะสูญเพิ่มขึ้น 988 ล้านบาท
และมีหนี้สงสัยจะสูญรับคืน 2 ล้านบาท รวมเป็นสำรอง ค่าเผื่อหนี้สงสัยจะสูญที่เพิ่มขึ้นจากปี 2546
จำนวน 990 ล้านบาท ทำให้ ณ สิ้นปี 2547 บริษัทฯ มีค่าเผื่อหนี้สงสัยจะสูญรวม 3,589 ล้านบาท
สูงกว่าเกณฑ์ขั้นต่ำของธนาคารแห่งประเทศไทยถึงร้อยละ 138

ผลการดำเนินงานของบริษัทฯ ปี 2547 เปรียบเทียบกับปี 2546 มีกำไรก่อนหักภาษีเงินได้นิติบุคคล
3,449 ล้านบาท เพิ่มขึ้น 780 ล้านบาท หรือเพิ่มขึ้นร้อยละ 29.2
และเมื่อหักภาษีเงินได้นิติบุคคลแล้ว มีกำไรสุทธิ 2,983 ล้านบาท เพิ่มขึ้น 314 ล้านบาท
หรือเพิ่มขึ้นร้อยละ 11.8 สาเหตุหลักจากรายได้ดอกเบี้ยจากการให้เช่าซื้อและสัญญาเช่าการเงิน
ที่เพิ่มขึ้นถึงร้อยละ 52.5 จาก 3,439 ล้านบาทในปี 2546 เป็น 5,245 ล้านบาทในปี 2547
ทั้งนี้เป็นผลจากการขยายตลาดของสินเชื่อเช่าซื้อรถยนต์ทั้งรถยนต์ใหม่และรถยนต์มือสองของบริษัทฯ
อย่างมาก
อย่างไรก็ตามการที่อัตราการเพิ่มขึ้นของกำไรสุทธิไม่สูงนักเมื่อเทียบกับการเพิ่มขึ้นของกำไรก่อนหักภาษีเงินได้นิติบุคคลเนื่องจากในปี
2547 บริษัทฯ เริ่มมีการจ่ายภาษีเงินได้นิติบุคคล
หลังจากที่ได้ใช้สิทธิประโยชน์ทางภาษีจากผลขาดทุนสะสมที่ยกมาทั้งหมดแล้วในปี 2546
ด้านกำไรต่อหุ้นของบริษัทฯ เพิ่มขึ้นจาก 2.00 บาท เป็น 2.24 บาท โดยเมื่อวันที่ 28 เมษายน
2547 ที่ประชุมสามัญผู้ถือหุ้นของบริษัทฯ มีมติอนุมัติการจ่ายเงินปันผลสำหรับผลการดำเนินงานปี
2546 ให้แก่ ผู้ถือหุ้นสามัญและหุ้นบุริมสิทธิในอัตรา 0.60 บาทต่อหุ้น และเมื่อวันที่ 28 ตุลาคม
2547 ที่ประชุมคณะกรรมการบริษัทฯ มีมติจ่ายเงินปันผลระหว่างกาลสำหรับผลการดำเนินงานช่วง 6
เดือนแรกปี 2547 ให้แก่ผู้ถือหุ้นสามัญและ หุ้นบุริมสิทธิในอัตรา 0.30 บาทต่อหุ้น

ผลการดำเนินงานในปี 2547 ของบริษัทย่อยและบริษัทร่วมในกลุ่มธนชาติโดยรวมอยู่ในเกณฑ์ดี
ทำให้บริษัทฯ
มีรายได้ที่เป็นส่วนแบ่งกำไรจากเงินลงทุนในบริษัทย่อยและบริษัทร่วมตามวิธีส่วนได้เสียสุทธิ 1,941
ล้านบาท เพิ่มขึ้นจากปี 2546 ร้อยละ 29.9 เป็นส่วนแบ่งกำไรจากการลงทุนในธุรกิจธนาคาร 808
ล้านบาท ธุรกิจหลักทรัพย์ 296 ล้านบาท ธุรกิจจัดการลงทุน 47 ล้านบาท ธุรกิจประกันภัย 49
ล้านบาท ธุรกิจบริหารสินทรัพย์ 646 ล้านบาท ธุรกิจ อื่น ๆ 132 ล้านบาท
และส่วนแบ่งขาดทุนจากการลงทุนในธุรกิจประกันชีวิต 37 ล้านบาท

สำหรับปี 2547 บริษัทฯ ยังคงเป็นผู้นำด้านสินเชื่อเช่าซื้อรถยนต์ใหม่อย่างต่อเนื่อง และในปี 2548
บริษัทฯ ตั้งเป้าหมายที่จะเป็นผู้นำด้านสินเชื่อเช่าซื้อทั้งรถยนต์ใหม่และรถยนต์มือสอง ปัจจุบันบริษัทฯ
มีสำนักงานอำนวย- สินเชื่อ 16 แห่ง กระจายไปในจังหวัดที่มีศักยภาพทางธุรกิจทั่วทุกภาคของไทย
โดยสำนักงานอำนวยสินเชื่อ 13
แห่งได้รับอนุญาตจากกระทรวงการคลังให้ยกระดับเป็นสำนักงานสาขา
แต่ปัจจุบันยังไม่ได้เริ่มดำเนินธุรกิจในรูปของสาขา

ในระหว่างปี 2547 ที่ประชุมสามัญผู้ถือหุ้นของบริษัทฯ
มีมติอนุมัติแผนการปรับโครงสร้างการประกอบธุรกิจสถาบัน การเงินของกลุ่มธนชาติ
โดยปรับกิจการของบริษัทฯ และธนาคารธนชาต จำกัด (มหาชน) ให้เป็นสถาบันการเงิน 1 รูปแบบ
(One-Presence) ตามแผนพัฒนาระบบสถาบันการเงินของทางการ แผนการปรับโครงสร้างฯ
ดังกล่าวอยู่ในระหว่างการพิจารณาอนุมัติโดยกระทรวงการคลัง
ซึ่งหลังจากกระทรวงการคลังอนุมัติแล้ว บริษัทฯ จะดำรงสถานะเป็นบริษัทเพื่อการลงทุน (Holding
Company) โดยจะถือหุ้นบริษัทในกลุ่มธนชาติแต่ละบริษัท ในสัดส่วนที่สามารถจะกำหนดทิศทางกลยุทธ์
และควบคุมดูแลการดำเนินงานได้อย่างเต็มที่
รวมทั้งมีความคล่องตัวอย่างสูงในการดำเนินงานในภาพรวมของกลุ่ม ทั้งนี้บริษัทฯ ในฐานะบริษัทแม่
จะดำเนินธุรกิจดูแลจัดการบริษัทในกลุ่มธนชาติทั้งหมด
และให้บริการงานปฏิบัติการและงานสนับสนุนแก่บริษัทในกลุ่มที่ให้บริการทางการเงินอย่างครบวงจร
ภายใต้การกำกับดูแล กิจการที่ดี
โดยจะยังคงมุ่งเน้นการบริหารจัดการทุกบริษัทในกลุ่มให้การดำเนินงานเป็นไปอย่างมีประสิทธิภาพยิ่งๆ
ขึ้นไป มีการกำหนดเป้าหมายและทิศทางกลยุทธ์ของกลุ่มธนชาติ
เพื่อให้ทุกธุรกิจดำเนินไปในทิศทางเดียวกัน
ใช้จุดแข็งของความเป็นกลุ่มธุรกิจการเงินครบวงจรในการประสานพลังเพื่อสร้างสรรค์ความสำเร็จให้แก่ลูกค้า
และจะผลักดันให้ทุกบริษัทในกลุ่มธนชาติสามารถเติบโตตามภาวะเศรษฐกิจไทยที่ยังคงเติบโตอย่างต่อเนื่อง
ภายใต้การบริหารความเสี่ยงและการควบคุมภายในที่มีประสิทธิภาพต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)